Author: Malíková Elena
Last saved by: Chudá Viera
Company: Hewlett-Packard Company

Správa zo zahraničnej pracovnej cesty

1. Účastníci ZPC

Meno: 						Ing. Elena Malíková
Vysielajúca organizácia:			Ministerstvo školstva, vedy, výskumu a športu 
SR, sekcia štátnej starostlivosti o šport a mládež 
Stromová 1, 813 30 Bratislava
Pracovné zaradenie: 				riaditeľka odboru vzdelávania a medzinárodnej 
						spolupráce v športe 
Znalosť jazykov: 				anglický, francúzsky a ruský jazyk  	
	
2. Zahraničná pracovná cesta 
Štát: 						Belgicko
Mesto:						Brusel
Vykonaná v dňoch: 				5. - 7. novembra 2015
Účel cesty:					Účasť na zasadnutí CRP I pracovnej skupiny pre 
						šport  Rady EÚ (Council EU Working Party on 
						Sport) a pracovné rokovanie s predstaviteľmi 
						Európskej komisie k príprave slovenského 
						predsedníctva v Rade EÚ 	
Spôsob financovania: 		           Ministerstvo školstva, vedy, 	výskumu a športu 

3. Rámcový program pobytu

5. novembra 2015
Príchod
Pracovné stretnutie so zástupcami Európskej komisie

6. novembra 2015
Účasť na zasadnutí CRP I pracovnej skupiny pre šport  Rady EÚ (Council EU Working Party on Sport)
Pracovné stretnutie so zástupcami Európskej komisie

7. novembra 2015
odchod

4. Všeobecné informácie k problematike

Zahraničná pracovná cesta sa konala za účelom  účasti na pravidelnom zasadnutí CRP I pracovnej skupiny pre šport  Rady EÚ (Council EU Working Party on Sport) a pracovných rokovaní s predstaviteľmi Európskej komisie k príprave slovenského predsedníctva v Rade EÚ, ktorých cieľom bolo prediskutovať realizované kroky pri príprave na predsedníctvo a stav rozpracovania jednotlivých podujatí zaradených do oficiálneho kalendára predsedníctva a s nimi súvisiace úlohy. 

5. Stručné zhrnutie rokovania

Pravidelné zasadnutie CRP I pracovnej skupiny pre šport  Rady EÚ (Council EU Working Party on Sport) sa zaoberalo prípravou programu Rady EÚ pre šport, mládež, kultúru a šport, ktorá sa uskutoční v dňoch 23. – 24. novembra 2015 v Bruseli. Predložený návrh bol schválený bez pripomienok v súlade s výstupmi rokovaní pracovnej skupiny pre šport Rady EÚ. 
Na bilaterálnych rokovaniach s partnermi z Európskej komisie boli prezentované priority slovenského predsedníctva v Rade EÚ v oblasti športu, doteraz realizované kroky pri príprave na predsedníctvo a stav rozpracovania jednotlivých podujatí zaradených do oficiálneho kalendára predsedníctva a s nimi súvisiace úlohy. 
Pracovné rokovania na úrovni Európskej komsie sa uskutočnili s pánom Yvesom Le Lostecque, vedúcim oddelenia pre šport Európskej komisie a s pani Agatou Dziarnowskou z oddelenia športu Európskej komisie. Ich súčasťou bola aj konzultácia s prof. Thierrym Zintzom, riaditeľom študijného programu Medzinárodného olympijského výboru MEMOS ohľadom prípravy dokumentov týkajúcich sa športovej diplomacie a ohľadom prípravy dokumentov týkajúcich sa odbornej konferencie s témou „Vzdelávanie v športe a prostredníctvom športu“. 
Počas zahraničnej pracovnej cesty sa uskutočnili aj neformálne stretnutia s pani Laureou Coudret-Laut zo Stáleho zastúpenia Francúzska pri EÚ v Bruseli ohľadom spolupráce s Francúzskom počas prípravy a rokovaní pracovnej skupiny pre šport Rady EÚ a pracovné stretnutie s Larou Natale zo Stáleho zastúpenia Veľkej Británie pri EÚ v Bruseli ohľadom spolupráce s Veľkou Britániou počas prípravy a rokovaní pracovnej skupiny pre šport Rady EÚ, ktoré sa uskutočnia počas slovenského predsedníctva v Rade EÚ.
V rámci ďalších aktivít realizovaných počas zahraničnej pracovnej cesty bola prediskutovaná agenda Európskeho týždňa športu, druhý ročník ktorého sa uskutoční v septembri 2016 (presný termín bude zverejnený do konca roka 2015) a štúdie realizované Európskou komisiou v oblasti športu, zvlášť minimálne požiadavky kvality pre duálne kariéry športovcov, športové kvalifikácie získané prostredníctvom športových organizácií a športových vzdelávacích inštitúcií, implementácia usmernení EÚ o pohybových aktivitách a národné športové satelitné účty v EÚ. 

6. Závery a odporúčané návrhy

Odporúčaním pre ministerstvo je prediskutovať priority pripravovanej agendy slovenského predsedníctva v roku 2016 so zástupcami Holandska a Malty na najbližšom zasadnutí Rady pre šport a pravidelne sa zúčastňovať zasadnutí príslušnej pracovnej skupiny pre šport Rady EÚ, ako aj expertných skupín Európskej komisie, ktoré boli vytvorené v súlade s pracovným plánom EÚ. Poznatky získané v rámci tejto zahraničnej pracovnej cesty budú implementované pri príprave a počas rokovaní v rámci slovenského predsedníctva v Rade EÚ v oblasti športu.  

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport a mládež MŠVVaŠ SR. 

8. Osobitne vyhodnotený očakávaný prínos ZPC

Prínos ZPC je možné hodnotiť vo viacerých rovinách. Mimoriadne cenná je skutočnosť, že počas rokovaní boli okrem iného nadviazané aj nové kontakty so zástupcami mimovládnej sféry, ktoré budú využité pri príprave a počas realizácie jednotlivých podujatí v rámci samotného predsedníctva. 
Osobitne je potrebné vyzdvihnúť, že na bilaterálnych rokovaniach s partnermi z inštitúcií Európskej únie boli prezentované priority slovenského predsedníctva v Rade EÚ v oblasti športu, doteraz realizované kroky pri príprave na predsedníctvo a stav rozpracovania jednotlivých podujatí zaradených do oficiálneho kalendára predsedníctva a s nimi súvisiace úlohy, čo je základným predpokladom pre ďalšiu efektívnu komunikáciu v nadchádzajúcom období. 
Počas zahraničnej pracovnej cesty bola posilnená spolupráca s koordinátorom na Stálom zastúpení SR pri EÚ za oblasť športu a predsedajúcim pracovnej skupiny pre šport Rady EÚ, ako aj oboznámenie  všetkých zainteresovaných strán s plánovanými podujatiami, ktoré budú organizované mimo formálnych rokovaní a ktoré sú zaradené v kalendári slovenského predsedníctva v Rade EÚ v oblasti športu. 

9. Prenos zverejnenia výsledkov ZPC, prenos získaných informácií

Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.
Bratislava, 10. novembra 2015		

Vypracovala:
Ing. Elena Malíková 
riaditeľka odboru vzdelávania a medzinárodnej spolupráce v športe